KYK: Maties mismoedig oor hul toekoms in Suid-Afrika | Netwerk24
Studente van Stellenbosch blyk mismoedig oor hul toekoms in Suid-Afrika te wees.
Netwerk24 en Die Student het onlangs in Stellenbosch die Maties oor die komende verkiesing, die ANC en hul toekoms in Suid-Afrika gaan pols.
Die televisie-aanbieder Sinki Mlambo het die gesprek gelei.
Heelparty studente het in die gesprek beklemtoon dat hulle nie baie optimisties oor hul toekoms in Suid-Afrika is nie.
"Op hierdie oomblik wil ek nie meer in Suid-Afrika wees nie," het Aldon Barend, 'n student in spraak-, taal-en-gehoorterapie, gesê.
Ek het 'n baie somber uitkyk oor die huidige stand van sake in Suid-Afrika.
"Maar Afrika-bloed vloei deur ons almal en ek dink aan diegene wat nog vir Suid-Afrika wil baklei. So ek bly en ek veg vir Suid-Afrika."
Cher Petersen, 'n joernalistiekstudent, het ook nie baie hoop vir die land nie.
"Ek is baie pessimisties oor waarheen ons op pad is. Ek dink korrupsie is in hierdie tyd só 'n groot probleem in ons land. Ons moet eers die probleme met korrupsie oplos voordat ons enigsins oor die toekoms kan dink. Nelson Mandela het 'n droom vir Suid-Afrika gehad, maar ek dink die ANC het sy droom laat stol en verongeluk dit met korrupsie."
Ook Wiann Bester, wat BSc (menslike lewenswetenskap) studeer, is ook baie negatief. "Ek het 'n baie somber uitkyk op die huidige stand van sake in Suid-Afrika. Ons het 'n verswakte ekonomie, verbrokkelende infrastruktuur, ons openbare dienste is nie op peil nie en dan is daar ander faktore soos wanbesteding, korrupsie en bedrog wat ons land nog verder verswak."
Hy is ook bang dat lande soos China hierdie swakpunte as 'n geleentheid sal beskou om Suid-Afrika uit te buit. "Dan loop Suid-Afrika die gevaar om sy onafhanklikheid te verloor."
Hy voeg egter by: "Maar my siening oor die toekoms is helder, want ek glo en vertrou dat die jeug van vandag tot die politieke veld sal toetree en die hervorming in die politiek van Suid-Afrika sal teweegbring."